AKP ตั้งเป้ารายได้ปีนี้ โต 20% หลังภาคอุตฯ มีแนวโน้มผลิตเพิ่มขึ้น
AKP ตั้งเป้ารายได้ปีนี้ โต 10-20% หลังภาคอุตสาหกรรมมีแนวโน้มผลิตเพิ่มขึ้น หนุนปริมาณกากอุตฯ 
24 ก.พ. 2560

นายวันชัย เหลืองวิริยะ ประธานเจ้าหน้าที่บริหารและกรรมการผู้จัดการ บริษัท อัคคีปราการ จำกัด (มหาชน) หรือ AKP เปิดเผยว่า ตั้งเป้าหมายการเติบโตของรายได้ในปี 60 ไว้ที่ 10-20% จากปี 59 หลังจากที่ภาคอุตสาหกรรมเริ่มมีแนวโน้มผลิตเพิ่มขึ้น ซึ่งจะส่งผลต่อเนื่องให้กากอุตสาหกรรมจากการผลิตเติบโตไปในทิศทางเดียวกัน ประกอบกับโรงงานอุตสาหกรรมยังมีแนวโน้มเข้ามากำจัดกากตามกระบวนการที่ถูกต้องเพิ่มขึ้น
แต่อย่างไรก็ตาม ยอมรับว่าปัจจุบันธุรกิจกำจัดกากอุตสาหกรรมประเภทเผาทำลาย มีการแข่งขันรุนแรงขึ้น จากผู้ประกอบการประเภทอื่นๆ ที่สามารถนำกากอุตสาหกรรมบางประเภทไปใช้ประโยชน์ได้ โดยการแข่งขันที่รุนแรงขึ้น สะท้อนให้ต้นทุนการให้บริการปรับเพิ่มขึ้นไปในทิศทางเดียวกัน แต่จากการเริ่มขยายตัวเพิ่มขึ้นอย่างต่อเนื่องของการผลิตภาคอุตสาหกรรม เชื่อว่าจะทำให้การแข่งขันที่รุนแรงในช่วงที่ผ่านมาปรับเข้าสู่ภาวะปกติในไม่ช้านี้ ซึ่งจะส่งผลดีให้ AKP กลับมาเติบโตในอัตราที่ดีอีกครั้ง
สำหรับผลประกอบการประจำปี 59 บริษัทมีรายได้ จากการให้บริการจำนวน 523.82 ล้านบาท ใกล้เคียงกับ 523.27 ล้านบาทในปี 58 บริษัทมีต้นทุนจากการให้บริการจำนวน 392.80  ล้านบาท ใกล้เคียงกับปีก่อนที่มีต้นทุนจากการให้บริการ 388.30 ล้านบาทในปี 58 และมีกำไรสุทธิ  54.17 ล้านบาท ใกล้เคียงกับปี 58 ที่ทำได้ 55.06 ล้านบาท
ทั้งนี้ ในการประชุมคณะกรรมการบริษัท เมื่อวันที่ 23 กุมภาพันธ์ 60 ที่ผ่านมา ที่ประชุมคณะกรรมการ มีมติให้บริษัทจ่ายเงินปันผลจากงวดผลการดำเนินงานประจำปี  59 (มกราคม-ธันวาคม 59) ในอัตราหุ้นละ 0.07 บาท หลังจากมีกำไรสุทธิ  54.17 ล้านบาท โดยจะนำเสนอนโยบายอนุมัติการจ่ายเงินปันผลของคณะกรรมการ ต่อที่ประชุมผู้ถือหุ้น ในวันที่ 25 เมษายน 60  นี้ 